钦定古今图书集成/明伦汇编/家范典/第059卷 > 宋李昌龄乐善录 > 《养生》
## 钦定古今图书集成/明伦汇编/家范典/第059卷 > 宋李昌龄乐善录 > 《养生》

“人之养生，唯不可不足，若粗足以奉甘旨，供祭祀，养
妻子，僃凶荒之外，夫复何用？良田万顷，日食二升；大
厦千间，夜眠八尺，何必区区劳心役己，末岁穷年，汨
汨于殖货利哉！夫如是者，乃一守钱奴为儿孙作马
牛也。”或曰：“何谓作马牛？”余对曰：“夫富者之为利，莫非
放债取厚利，恃势而兼并，致使贫下之民，终日逐利”
以偿其债负。中人之家，终身营家业以待其吞并，其
或事穷力尽，则卖妻鬻子，身为奴仆而后已。凡此之
类，无非为儿孙作马牛也。呜呼！不徒死作马牛，而且
生作马牛矣。彼所以不自知其为马牛者，未变其头
角，与免鞭策耳。苟曰为子孙计，则何不积阴德以遗
之，开义方以教之，使子孙自取富贵？故《易》曰：“积善之
家，必有馀庆。”《传》曰：“爱子教之以义方。”何区区为彼作
奴仆殖货利哉？倘子孙贤，必能为我守之，其或不肖，
则我聚而彼散，反取笑于识者。此理昭然，不必贤知
者知其然，虽愚者亦知其然也。予尝悯人之苟富贵
者，不悟其身为儿孙作马牛，故特为是说以警之。